title: 2008/211/EK: A Tanács határozata ( 2008. február 18. ) a Bosznia és Hercegovina európai partnerségében megfogalmazott elvekről, prioritásokról és feltételekről, valamint a 2006/55/EK határozat hatályon kívül helyezéséről

text:
               19.3.2008

               HU

               Az Európai Unió Hivatalos Lapja

               L 80/18

      A TANÁCS HATÁROZATA

   (2008. február 18.)
   a Bosznia és Hercegovina európai partnerségében megfogalmazott elvekről, prioritásokról és feltételekről, valamint a 2006/55/EK határozat hatályon kívül helyezéséről
   (2008/211/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre,
   tekintettel a stabilizációs és társulási folyamat keretében európai partnerségek létrehozásáról szóló, 2004. március 22-i 533/2004/EK tanácsi rendeletre (1), annak módosítását is figyelembe véve és különösen annak 2. cikkére,
   tekintettel a Bizottság javaslatára,
   mivel:

               (1)

               Az Európai Tanács 2003. június 19–20-i thesszaloniki ülésén jóváhagyta az Európai Partnerség olyan eszközként történő bevezetését, amely megvalósíthatja a nyugat-balkáni országok európai perspektíváját.

               (2)

               Az 533/2004/EK rendelet előírja, hogy a Tanács határoz a partnerségekre irányadó elvekről, prioritásokról és feltételekről, valamint bármely későbbi kiigazításról. Azt is megállapítja, hogy az Európai Partnerségek végrehajtásának nyomon követése a stabilizációs és társulási folyamat keretében kialakított mechanizmusok, nevezetesen az elért eredményekről szóló éves jelentések révén biztosított.

               (3)

               2006. január 30-án a Tanács elfogadta a második Európai Partnerséget Bosznia és Hercegovinával (2).

               (4)

               A 2006–2007. évi bővítési stratégiáról és a fő kihívásokról szóló bizottsági dokumentum jelezte, hogy a partnerségeket 2007 végén naprakésszé fogják tenni.

               (5)

               2006. július 17-én a Tanács elfogadta az egy előcsatlakozási támogatási eszköz (IPA) létrehozásáról szóló 1085/2006/EK rendeletet (3), amely megújítja a csatlakozás előtt álló országoknak nyújtott pénzügyi támogatási keretét.

               (6)

               Ezért helyénvaló egy, a jelenlegi partnerséget naprakésszé tevő Európai Partnerség elfogadása annak érdekében, hogy a Bosznia és Hercegovinának az Európai Unióba történő további integrációja terén elért eredményekről szóló 2007-es bizottsági jelentés megállapításai alapján a további munkára vonatkozó, megújított prioritásokat meghatározzák.

               (7)

               A további integrációra való felkészülés érdekében Bosznia és Hercegovina illetékes hatóságainak tervet kell kidolgozniuk ütemtervvel és olyan meghatározott intézkedésekkel, amelyeket az európai partnerség prioritásainak elérése érdekében meghozni szándékoznak.

               (8)

               A 2006/55/EK határozatot ezért hatályon kívül kell helyezni,

         A KÖVETKEZŐKÉPPEN HATÁROZOTT:
   1. cikk
   A Bosznia és Hercegovinával létrejött Európai Partnerség elveit, prioritásait és feltételeit a melléklet tartalmazza.
   2. cikk
   Az Európai Partnerség végrehajtását a stabilizációs és társulási folyamat keretében kialakított mechanizmusok, nevezetesen az elért eredményekről szóló éves bizottsági jelentések révén ellenőrzik.
   3. cikk
   A 2006/55/EK határozat hatályát veszti.
   4. cikk
   Ez a határozat az Európai Unió Hivatalos Lapjában való kihirdetését követő harmadik napon lép hatályba.

      Kelt Brüsszelben, 2008. február 18-án.

            a Tanács részéről

            az elnök

         D. RUPEL

      (1)  HL L 86., 2004.3.24., 1. o. A 269/2006/EK rendelettel (HL L 47., 2006.2.17., 7. o.) módosított rendelet.

      (2)  A Tanács 2006/55/EK határozata (2006. január 30.) a Bosznia és Hercegovina európai partnerségében megfogalmazott elvekről, prioritásokról és feltételekről és a 2004/515/EK határozat hatályon kívül helyezéséről (HL L 35., 2006.2.7., 19. o.)

      (3)  HL L 210., 2006.7.31., 82. o.

      MELLÉKLET
      BOSZNIA ÉS HERCEGOVINA 2007. ÉVI EURÓPAI PARTNERSÉG
      1.   BEVEZETÉS
      Az Európai Tanács jóváhagyta az európai partnerségek olyan eszközként történő bevezetését, amely megvalósíthatja a nyugat-balkáni országok európai perspektíváját. A javasolt felülvizsgált partnerség a Bosznia és Hercegovináról készült 2007. évi elért haladásról szóló bizottsági jelentés alapján naprakésszé teszi a második partnerséget. Új és továbbra is fennálló cselekvési prioritásokat határoz meg. Ezeket az új cselekvési prioritásokat az ország sajátos igényeihez és felkészültségének szintjéhez kell igazítani, és szükség szerint naprakésszé kell tenni. Bosznia és Hercegovinának tervet kell kidolgoznia, amely magában foglalja az európai partnerség prioritásaival kapcsolatos ütemtervet és konkrét intézkedéseket. A partnerség az országnak nyújtandó pénzügyi támogatásokhoz is iránymutatást ad.
      2.   ELVEK
      A nyugat-balkáni országok európai felzárkózásához – egészen eljövendő csatlakozásukig – továbbra is a stabilizációs és társulási folyamat nyújt keretet. A Bosznia és Hercegovinára vonatkozóan megállapított prioritások az Európai Tanács 1993-as koppenhágai ülésén meghatározott kritériumoknak való megfelelés képességéhez, valamint a stabilizációs és társulási folyamat során – különösen a Tanács 1997. április 29-i és 1999. június 21–22-i következtetéseiben – megállapított feltételekhez, a 2000. november 24-i zágrábi csúcstalálkozó zárónyilatkozatához, valamint a Thesszaloniki Cselekvési Programhoz kapcsolódnak.
      3.   PRIORITÁSOK
      Az ezen európai partnerségben felsorolt prioritásokat azon az alapon választották ki, hogy reálisan elvárható-e Bosznia és Hercegovina által történő teljesítésük vagy érdemi előbbre vitelük a következő néhány évben. Meg kell különböztetni rövid távú prioritásokat, amelyek teljesítése egy-két éven belül, illetve középtávú prioritásokat, amelyek teljesítése három-négy éven belül várható. A prioritások a jogszabályokra és végrehajtásukra egyaránt vonatkoznak.
      A prioritások megállapításának igényét illetően egyértelmű, hogy vannak olyan teljesítendő feladatok is Bosznia és Hercegovina számára, amelyek prioritássá válhatnak egy következő partnerségben, figyelembe véve Bosznia és Hercegovina jövőbeli előrehaladását.
      A rövid távú prioritások közül a legfontosabbakat kijelölték, és a prioritási lista elején összesítették. E fő prioritások sorrendje nem fontosságuk sorrendjét jelzi.
      3.1.   RÖVID TÁVÚ PRIORITÁSOK
      A legfontosabb prioritások

                  —

                  A rendőrségi reformra vonatkozó jogszabályok elfogadása és végrehajtásának megkezdése állami és közigazgatási egységi szinten a három uniós elvvel összhangban.

                  —

                  Teljes mértékű együttműködés a volt Jugoszláviával foglalkozó nemzetközi büntetőtörvényszékkel (ICTY), beleértve az ICTY által vád alá helyezett valamennyi szabadlábon tartózkodó személy letartóztatásában való proaktív szerepet.

                  —

                  A közcélú műsorszolgáltatásról szóló szükséges jogszabályok elfogadása a Bosznia és Hercegovinai Föderáció szintjén. A közcélú műsorszolgáltatás reformjának végrehajtása.

                  —

                  A közigazgatási reform 2006. évi stratégiájának végrehajtása és annak biztosítása, hogy minden állami szintű minisztérium és intézmény elegendő finanszírozásban részesüljön, működőképes és megfelelően felszerelt legyen, különösen a helyiségek és a munkaerő tekintetében.

                  —

                  Az adminisztratív kapacitás megerősítése a stabilizációs és társulási megállapodás, valamint az ideiglenes megállapodás kötelezettségvállalásainak végrehajtására irányuló felkészülés terén.

                  —

                  A régió országainak állampolgárai közötti megbékélésre irányuló erőfeszítések folytatása, valamint a jelenleg függőben levő kétoldalú kérdésekkel kapcsolatos végleges megoldások keresésére irányuló erőfeszítések fokozása, különösen a határkérdések tekintetében.

                  —

                  Jelentős előrelépés megtétele az áruk, tőke, szolgáltatások és személyek szabad mozgását elősegítő Bosznia és Hercegovinai egységes gazdasági térség kialakítása terén.

                  —

                  A munkaerőpiac működését torzító strukturális merevségek – különösen a munkaerő adóztatása, a társadalmi transzferek szintjei és a béralakítási mechanizmusok – csökkentése a munkaerőpiacon való részvétel növelése és a foglalkoztatottsági arány emelése céljából.

                  —

                  Fokozottan működőképes és fenntartható intézményi szerkezet kialakítását, valamint az emberi jogok és alapvető szabadságok nagyobb tiszteletben tartását célzó intézkedések meghozatala, beleértve szükség szerint a Bosznia és Hercegovina alkotmányát érintő módosításokról való megállapodást és azok elfogadását.

            Politikai követelmények
      Demokrácia és jogállamiság
      Alkotmány/kormányzás

                  —

                  További lépések megtétele annak érdekében, hogy Bosznia és Hercegovina parlamenti közgyűlése elegendő technikai forrással és személyzettel rendelkezzen.

                  —

                  Az állam és a közigazgatási egységek közötti strukturált és intézményesített együttműködés biztosítása az állam és a közigazgatási egységek közötti politikai, jogszabályi és technikai koordinációt szolgáló, működő mechanizmusok létrehozásával.

                  —

                  A Bosznia és Hercegovina legfőbb számvevő intézetei által kiadott jelentések kellő nyomon követése, valamint a szabálytalanságok elkövetői elleni megfelelő intézkedések meghozatala.

            Parlament/választások

                  —

                  A választási jogszabályok Bosznia és Hercegovina elnökségi tagjaira és parlamenti küldötteire vonatkozó olyan módosítása, amely biztosítja az emberi jogokról szóló európai egyezménynek, valamint az Európa Tanácshoz való csatlakozás utáni kötelezettségvállalásoknak történő teljes körű megfelelést.

            Közigazgatás

                  —

                  A Közigazgatási Koordinátori Hivatal számára a feladatai ellátásához szükséges emberi és anyagi források biztosítása.

                  —

                  A célkitűzésen és érdem szerinti kritériumokon alapuló felvételi eljárások további fejlesztése az átláthatóság és a megfelelően képzett köztisztviselők haladéktalan kinevezése érdekében.

                  —

                  A közszolgálati jogszabályok harmonizációja a szakmai előmeneteli kritériumokra épülő, elszámoltatható és hatékony közszolgálat kialakítása céljából.

                  —

                  Az állami és közigazgatási egységi szinten működő ombudsmani hivatalok egybeolvasztásának befejezése, és annak biztosítása, hogy az állami szintű hivatal rendelkezzen a megfelelő működéshez szükséges forrásokkal.

            Igazságszolgáltatási rendszer

                  —

                  Az igazságszolgáltatási rendszer függetlenségének és elszámoltathatóságának újbóli megerősítése és hatékonyságának javítása, beleértve az ügyhátralék csökkentését is.

                  —

                  Az igazságszolgáltatás fejlesztésére vonatkozó stratégia elfogadása és végrehajtásának megkezdése.

                  —

                  A bírói testület megfelelő képzése, különösen az emberi jogi jogszabályokat, valamint a stabilizációs és társulási megállapodás végrehajtásával kapcsolatos kérdéseket illetően.

            Korrupcióellenes politika

                  —

                  Részletes korrupcióellenes cselekvési terv elfogadása és végrehajtása a nemzeti korrupcióellenes stratégia alapján.

                  —

                  A Korrupció Ellenes Államok Csoportja (GRECO) ajánlásai és a korrupcióról szóló nemzetközi egyezményekből származó kötelezettségek végrehajtása.

                  —

                  A korrupció szigorú üldözése és a zéró tolerancia politikájának elfogadása a korrupcióval szemben.

                  —

                  Az összeférhetetlenségről szóló törvény megfelelő végrehajtása.

            Emberi jogok és kisebbségvédelem

                  —

                  A Republika Srpska alkotmányban található, halálbüntetésre vonatkozó rendelkezések törlése.

                  —

                  A Bosznia és Hercegovina által megerősített nemzetközi egyezmények végrehajtásának javítása, beleértve a jelentéstételre vonatkozó követelményeket is.

                  —

                  Az igazságszolgáltatáshoz való hozzáférés javítása.

                  —

                  A nők és a gyermekek jogai védelmének megerősítése.

                  —

                  Átfogó büntetés-végrehajtási reformról való megállapodás és állami szintű börtön megépítése.

                  —

                  A kisebbségekre vonatkozó jogi keret további tökéletesítése oly módon, hogy az teljes mértékben megfeleljen az Európa Tanács nemzeti kisebbségekről szóló keretegyezménye követelményeinek, és e keret végrehajtása Bosznia és Hercegovina teljes területén.

                  —

                  Bosznia és Hercegovina Nemzeti Kisebbségek Tanácsa és a közigazgatási egységi szinten ennek megfelelő szervek megfelelő működése.

                  —

                  A romákra vonatkozó nemzeti stratégia valamennyi ágazati cselekvési tervének kialakítása és végrehajtása a szegénység csökkentésére és a társadalmi beilleszkedésre irányuló átfogó stratégia részeként.

                  —

                  Az eltartottak vagy gondozásra szorulók vonatkozásában az intézményi elhelyezések számának további csökkentése, közösségi alapú szolgáltatások és segélyek további nyújtása, a mentális egészség területén is.

            Regionális kérdések és nemzetközi kötelezettségek

                  —

                  A regionális együttműködés, a megbékélés és a jószomszédi viszonyok erősítéséhez való hozzájárulás, többek között a Stabilitási Paktumtól a fokozottabban regionális jellegű együttműködési keret felé való elmozdulás támogatása által, valamint a Közép-európai Szabadkereskedelmi Megállapodás (CEFTA) hatékony végrehajtása.

                  —

                  A szomszédos országokkal való együttműködés – különösen a határokon átnyúló együttműködés, a szervezett bűnözés, a tiltott kereskedelem és a csempészet elleni küzdelem, az igazságügyi együttműködés és a határrendészet területén való együttműködés – megerősítése.

                  —

                  A szomszédos országokkal fennálló határkérdések megoldásának elősegítése.

                  —

                  A menekültek visszatérését segítő alap megfelelő finanszírozásának és teljes körű működőképességének biztosítása; a szarajevói nyilatkozat teljes körű végrehajtásához való hozzájárulás; a menekültek visszatérési folyamatának befejezése és jelentős előrelépés gazdasági és társadalmi integrációjuk terén.

            Gazdasági követelmények

                  —

                  A makrogazdasági stabilitás erősítése a fenntartható költségvetési irányvonal biztosítása és körültekintő politikai eszközök alkalmazása révén, hogy meg lehessen őrizni a pénzügyi stabilitást a pénzügyi közvetítés gyors fejlődésének fényében.

                  —

                  A privatizációs folyamat felgyorsítása azzal a céllal, hogy a köztulajdonban lévő tőke 5–10 %-át a magánszektorba helyezzék át, míg a Föderáció esetében a magasabb érték elérése a cél.

                  —

                  A költségvetési szabályokon és intézményi együttműködésen alapuló olyan költségvetési felügyeleti mechanizmusok kidolgozása, amelyek a közigazgatási egységeken belüli, valamint a közigazgatási egységek és az állami intézmények közötti költségvetési fegyelmet ösztönzik; az intézményi együttműködésre alkalmas környezet biztosítása a megfelelően működő Nemzeti Költségvetési Tanács keretén belül.

                  —

                  A belföldi követelések összeegyeztetésének véglegesítése a költségvetés visszafizetési képességével összhangban és az államadósság fenntartható csökkentése.

                  —

                  A vállalatirányítás fejlesztése a veszteségtermelő, köztulajdonban lévő vállalatok szerkezetátalakításának és felszámolásának terén történő jelentős előrelépés elérése révén.

                  —

                  A kereskedelmi bíróságok megfelelő működésének biztosítása és különösen a bíróságok kapacitásának erősítése a vállalati csőd- és felszámolási eljárások hatékonyabb lefolytatása érdekében.

                  —

                  A helyi és külföldi gazdasági szereplők jogbiztonságának erősítése, valamint az üzleti környezet javítása.

            Európai előírások
      Belső piac
      Az áruk szabad mozgása

                  —

                  A termékek szabványosítása, metrológiája, akkreditációja és hitelesítése jogi keretének fejlesztése és végrehajtása annak érdekében, hogy az uniós előírásokkal és legjobb gyakorlattal összhangba kerüljenek; a technikai szabályozások további közelítése a közösségi vívmányok megfelelő szabályozásaihoz; a minőségi infrastruktúra és intézmények kapacitásainak erősítése és a megfelelőségértékelési eljárások jogalapjának létrehozása.

                  —

                  Az európai szabványok elfogadásának terén folyamatos előrehaladás biztosítása.

                  —

                  Új technikai szabályozásokra vonatkozó belső konzultációs és értesítési mechanizmusok létrehozása a kereskedelemre hatást gyakorló intézkedések elfogadása előtt.

                  —

                  A piacfelügyeleti ügynökség teljes körű működésének biztosítása, valamint a piacfelügyeleti struktúra létrehozására irányuló olyan lépések tétele, amelyek a közösségi vívmányoknak az áruk szabad mozgására vonatkozó követelményeire adnak választ.

                  —

                  A gyógyszerekről és orvostechnikai eszközökről szóló állami törvény elfogadása és az Állami Gyógyszerészeti Ügynökség létrehozása.

            Személyek, szolgáltatások szabad mozgása és a letelepedési jog

                  —

                  A banki felügyelet állami szintre helyezése (a kiegészítő felügyeleti tevékenységekkel együtt) és e felügyeleti hatóság hatékony működésének biztosítása a hatékony banki felügyeletre vonatkozó bázeli alapelvekkel összhangban.

                  —

                  A kötelezettségekről szóló állami szintű törvények elfogadása.

                  —

                  Bosznia és Hercegovina biztosítási ügynökségének hatékony működése és az egységes belső biztosítási piac meglétének biztosítása.

                  —

                  Következetes jogszabályi és szabályozási keret kialakítása a tőkepiacokon az egységes gazdasági térség biztosítása céljából és megfelelő intézményi rendszer létrehozása a tőkepiaci politikák és jogszabályok összehangolása érdekében.

            A tőke szabad mozgása

                  —

                  További előrelépés a külföldre irányuló tőketranszferek korlátozásának megszüntetése terén.

            Vámok és adózás

                  —

                  A vám- és adójogszabályok és -eljárások további közelítése a közösségi vívmányokhoz, valamint a Bosznia és Hercegovinai vámtarifák időbeni frissítése a legújabb Kombinált Nómenklatúra alapján.

                  —

                  A vámszabad területekre vonatkozó jogi keret uniós előírásokkal való összeegyeztethetőségének biztosítása, valamint a vámszabad területek megfelelő ellenőrzése.

                  —

                  A származási szabályok megfelelő végrehajtása, beleértve a diagonális kumulációt is.

                  —

                  A vámérték-megállapítási szabályok végrehajtása a nemzetközi előírásokkal és gyakorlatokkal összhangban.

                  —

                  A vámokkal egyenértékű adók megszüntetése (vámáru-nyilatkozat eljárásra vonatkozó vámdíjak).

                  —

                  Az adminisztratív kapacitás további növelése a vám- és adójogszabályok végrehajtása, valamint a korrupció, a határokon átnyúló bűnözés és az adócsalás elleni küzdelem érdekében.

                  —

                  A közvetett adókból származó bevételeknek az állam, a közigazgatási egységek és Brčko körzet közötti, állandó elosztási kvótájáról való megállapodás.

                  —

                  Az üzleti adózás magatartási kódexének elvei melletti elkötelezettség és az új adóintézkedések összhangja ezen elvekkel.

            Verseny

                  —

                  A hatályos trösztellenes jogszabályok fejlesztése a stabilizációs és társulási megállapodás előírásaival összhangban és a Versenyhivatal adminisztratív kapacitásainak erősítése.

                  —

                  Az előkészületek felgyorsítása az állami támogatások terén, nevezetesen a szükséges jogszabályok elfogadása, egy működési szempontból független, az állami támogatások terén illetékes felügyeleti hatóság létrehozása, valamint a Bosznia és Hercegovina számára nyújtott valamennyi támogatás átláthatóságának biztosítása révén.

            Közbeszerzés

                  —

                  Az egységes közbeszerzési rendszer megfelelő működésének biztosítása, valamint a közbeszerzési jogszabályok és eljárások végrehajtása. Az adminisztratív kapacitás fejlesztésének folytatása.

            Szellemi tulajdonjog

                  —

                  A szellemi tulajdonnal foglalkozó intézet teljes körű működőképességének elérése, hogy feladatait hatékonyan elvégezze, valamint végrehajtsa és érvényesítse a jelenlegi jogi keretet.

                  —

                  A szellemi tulajdonjog végrehajtásához és érvényesítéséhez szükséges kapacitás kiépítésére vonatkozó cselekvési terv elkészítése, különös tekintettel a bűnüldöző szervek, bírók, ügyészek és vámtisztviselők számára nyújtott szakmai képzésekre irányuló igényre.

                  —

                  A bűnüldöző szervek és az összes érdekelt fél közötti együttműködés fejlesztése az érvényesítés erősítésének céljával, valamint tájékoztató kampányok kidolgozásának megkezdése.

            Foglalkoztatás és szociálpolitika

                  —

                  A társadalmi befogadással és szociális védelemmel kapcsolatos politikák továbbfejlesztése.

                  —

                  A szociális párbeszédet szolgáló mechanizmusok fejlesztése.

                  —

                  További erőfeszítések megtétele a fogyatékkal élők helyzetének javítására.

                  —

                  Megfelelő adminisztratív struktúrák és kapacitás kialakítása a fogyasztó- és egészségvédelem terén.

            Oktatás és kutatás

                  —

                  A felsőoktatásról szóló állami szintű jogszabály végrehajtása, biztosítva ezáltal a bolognai folyamat és a felsőoktatási képesítések elismeréséről szóló lisszaboni egyezmény főbb elemeinek végrehajtását.

                  —

                  Az oktatási rendszer széttöredezettsége és a különféle szervezeti szintek közötti feladatok átfedése kérdésének megoldása. A politikafejlesztés és a stratégiai tervezés erősítése az oktatás minőségének javítása érdekében.

                  —

                  Intézkedések az iskolákban a gyermekek etnikai alapon történő elkülönítésének megelőzése céljából.

                  —

                  A kulturális kifejezések sokszínűségének védelméről és előmozdításáról szóló UNESCO-egyezmény aláírása és megerősítése.

                  —

                  Integrált kutatáspolitika kialakításának megkezdése.

            A Kereskedelmi Világszervezettel (WTO) kapcsolatos kérdések

                  —

                  A WTO szabályainak és a WTO-val szemben vállalt kötelezettségeknek való megfelelés érdekében a szükséges reformok továbbvitele és a WTO-hoz való csatlakozás elérésére irányuló munka folytatása.

            Ágazati politikák
      Az ipar és a kis- és középvállalkozások (kkv-k)

                  —

                  Összefüggő jogi és intézményi keretek kialakítása a kkv-k számára a Kkv Charta megfelelő végrehajtása céljából.

                  —

                  A javasolt országos szintű kkv-stratégia elfogadása és a szükséges minimális képességek megvalósítása állami szinten, hogy biztosítani lehessen a kkv-kra vonatkozó következetes és összehangolt politikát az egész országban, beleértve a nemzeti kkv-ügynökség létrehozását, valamint a kkv-kkal folytatott párbeszédet és konzultációt szolgáló fórum kialakítását is.

                  —

                  Átfogó iparpolitika kialakítása.

            Mezőgazdaság és halászat

                  —

                  A mezőgazdaságról, élelmiszeriparról és vidékfejlesztésről szóló törvény elfogadása, valamint a mezőgazdasági, élelmiszer-ipari és vidékfejlesztési politikák összehangolt végrehajtását szolgáló megfelelő jogi keret biztosítása. Átfogó állami szintű mezőgazdasági stratégia kialakítása.

                  —

                  Az adminisztratív kapacitás erősítése állami szinten a mezőgazdaság, élelmiszeripar és vidékfejlesztés tekintetében, hogy a piac- és vidékfejlesztési politikák végrehajtását hatékonyan össze lehessen hangolni az egész országban. Az állami szintű mezőgazdasági, élelmiszer-ipari és vidékfejlesztési minisztérium létrehozására irányuló munka folytatása, a feladatok végrehajtásához elegendő forrásokkal.

                  —

                  Az élelmiszer-biztonsági, valamint az állat- és növény-egészségügyi ágazatban az európai előírásoknak megfelelő jogszabályok elfogadása és végrehajtásának megkezdése.

                  —

                  Az élelmiszer-biztonsági, valamint az állat- és növény-egészségügyi ágazat laboratóriumainak bővítése és felügyeleti kapacitásának erősítése, referencialaboratóriumok létrehozása és mintavételi eljárások kialakítása az EU követelményeinek megfelelően.

                  —

                  A szarvasmarhafélék azonosítási rendszerének és mozgásuk nyilvántartásának fejlesztése, és a sertések, valamint a juh- és kecskefélék azonosításának és mozgásuk nyilvántartásának megkezdése.

            Környezetvédelem

                  —

                  Állami környezetvédelmi törvény elfogadása az országos szintű összehangolt környezetvédelem keretének kialakítása céljából.

                  —

                  A környezetvédelmi hatásvizsgálatra vonatkozó jogszabályok további végrehajtása.

                  —

                  A vonatkozó nemzetközi egyezmények megerősítése és végrehajtásuk megkezdése, beleértve az Aarhusi és az Espooi Egyezményt.

                  —

                  Az Állami Környezetvédelmi Ügynökség létrehozása és megfelelő működtetése.

                  —

                  A környezetvédelemmel foglalkozó intézmények adminisztratív kapacitásának további erősítése, különösen állami szinten, és az ezen intézmények közötti kommunikáció és együttműködés fejlesztése.

            Energia

                  —

                  Az Energiaközösséget létrehozó szerződésből adódó kötelezettségek teljesítése 2007. július 1-jétől a belső gáz- és villamosenergia-piacra, valamint a villamos energia határokon keresztül történő kereskedelmére vonatkozó közösségi vívmányok teljes végrehajtását illetően.

                  —

                  Átfogó energiaügyi stratégia kialakítása és elfogadása.

            Közlekedéspolitika

                  —

                  A délkelet-európai regionális közlekedési főhálózat fejlesztéséről szóló egyetértési nyilatkozat követelményei végrehajtásának folytatása, beleértve a délkelet-európai vasúti közlekedési térség összehangolására vonatkozó kiegészítést, továbbá a közlekedési infrastruktúra tervezésének állami és közigazgatási egység szinten való egységesítése, figyelembe véve a délkelet-európai regionális közlekedési főhálózattal kapcsolatos közlekedési projektek következetes fontossági sorrendjét.

                  —

                  A közúti közlekedéssel kapcsolatos közösségi vívmányokhoz való közelítés (műszaki és biztonsági előírások, szociális szabályok és a piacra való belépés).

                  —

                  A vasútról szóló állami törvény teljes körű végrehajtása. A vasúti hálózat értékelésének elkészítése az infrastruktúra használatához való nyílt hozzáférés céljából.

                  —

                  Az Európai Közös Légtérre vonatkozó megállapodás első átmeneti szakaszával kapcsolatos kötelezettségvállalások végrehajtása, beleértve a vonatkozó légiközlekedési jogszabályok végrehajtását is.

            Információs társadalom és média

                  —

                  Az Információs Társadalmi Ügynökségről szóló törvény elfogadása és az ügynökség létrehozása.

                  —

                  A távközlésre/elektronikus kommunikációra vonatkozó szabályozások végrehajtása és érvényesítése a teljesen liberalizált és versenyképes piac kialakítása céljából. A versenyhez szükséges biztosítékok bevezetése a piacon.

                  —

                  A Hírközlési Szabályozó Hatóság függetlenségének fenntartása. Adminisztratív kapacitásának megerősítése.

            Pénzügyi ellenőrzés

                  —

                  Az államháztartás belső pénzügyi ellenőrzési stratégiájának kialakítása és elfogadása.

                  —

                  Az államháztartási belső ellenőrzésre és pénzügyi ellenőrzésre vonatkozó jogszabályok elfogadása és végrehajtása.

            Statisztika

                  —

                  A statisztikai rendszer közigazgatási egységei közötti, a Bosznia és Hercegovina központi statisztikai ügynöksége munkájának javításáról szóló megállapodás végrehajtása, valamint a statisztikai adatok körének kiszélesítése és minőségének javítása, különösen állami szinten.

                  —

                  A mezőgazdasági statisztikai adatok gyűjtésének és feldolgozásának javítása az EU előírásaival és módszertanával összhangban.

                  —

                  Az összevont éves kormányzati beszámolókra vonatkozó statisztikai adatok minőségének és teljességének javítása.

                  —

                  A népszámlálás lebonyolításához szükséges jogi keret létrehozása. A népszámlálás lebonyolításának határidejéről való megállapodás és a végrehajtására vonatkozó előkészületek megkezdése.

            Jogérvényesülés, szabadság és biztonság
      Vízum, határellenőrzés, menedékjog és migráció

                  —

                  A Nemzetbiztonsági Minisztériumon belül működő bevándorlási részleg személyzettel való megfelelő ellátása, valamint megfelelő berendezések, felszerelés, személyzet és képzés a külkapcsolatok osztálya számára.

                  —

                  A migrációs stratégiáról szóló állami szintű stratégia, valamint a külföldiek mozgásáról és tartózkodásáról szóló új törvény elfogadása.

                  —

                  Az Európai Közösség és Bosznia és Hercegovina közötti visszafogadási megállapodás végrehajtása és a visszafogadási megállapodásokról tárgyalások folytatása az átutazó migránsok származási országaival.

                  —

                  A fogadóközpontok nemzetközi előírásoknak való megfelelésének biztosítása és az ezen központok finanszírozásáért és irányításáért való teljes felelősség átvétele.

                  —

                  Az integrált határrendészeti stratégiáról a Nyugat-Balkán országai számára kibocsátott iránymutatásokon alapuló, az integrált határrendészetre vonatkozó felülvizsgált nemzeti stratégia, továbbá az ennek megfelelő nemzeti cselekvési terv elfogadása és végrehajtása.

                  —

                  A határátkelőhelyek további fejlesztése.

            Pénzmosás

                  —

                  A Pénzügyi Hírszerző Egység személyzeti létszámának teljes feltöltése.

                  —

                  A pénzmosás elleni jogszabályok további tökéletesítése, beleértve a végrehajtást és érvényre juttatást is.

            Kábítószerek

                  —

                  Az európai előírásoknak megfelelő állami szintű kábítószer-ellenes politika kialakítása.

                  —

                  Állami szintű kábítószer-ellenes iroda teljes körű működtetése.

            Rendőrség

                  —

                  Az Állami Nyomozó és Védelmi Ügynökség további megerősítése, elsősorban a személyzet felvételének befejezése révén.

            A szervezett bűnözés és terrorizmus elleni küzdelem

                  —

                  A szervezett bűnözés elleni nemzeti stratégiában szereplő valamennyi cselekvési terv kidolgozása és végrehajtása.

                  —

                  Az embercsempészet elleni küzdelemre irányuló nemzeti cselekvési terv frissítése és végrehajtása.

                  —

                  Az Európa Tanács emberkereskedelem elleni fellépésről szóló egyezményének megerősítése.

                  —

                  A szervezett bűnözés elleni harc, valamint a bűnüldöző szervek közötti nemzetközi együttműködés megerősítése.

                  —

                  Kiegészítő intézkedések meghozatala az embercsempészet áldozatainak védelme érdekében és a tanúvédelmi jogszabályok megfelelő végrehajtása.

                  —

                  Az Állami Nyomozó és Védelmi Ügynökség kapacitásának erősítése a terrorizmus elleni küzdelem területén és a nemzetközi együttműködés megerősítése e téren, beleértve a nemzetközi egyezmények megfelelő végrehajtását is.

            A személyes adatok védelme

                  —

                  Megfelelő hatáskörökkel, valamint megfelelő pénzügyi és emberi erőforrásokkal rendelkező független felügyeleti hatóság (adatvédelmi ügynökség) létrehozása.

            3.2.   KÖZÉPTÁVÚ PRIORITÁSOK
      Politikai követelmények
      Demokrácia és jogállamiság
      Alkotmány/kormányzás

                  —

                  A Bosznia és Hercegovina alkotmányát érintő változtatásokról való megállapodás és elfogadásuk folyamatának továbbvitele, amely hozzájárul egy fokozottan működőképes és pénzügyileg fenntartható intézményi szerkezet kialakításához, az emberi jogok és alapvető szabadságok nagyobb tiszteletben tartásához, valamint az európai integráció folyamatának támogatásához.

                  —

                  További előrehaladás a politikaformálás és döntéshozatal terén a teljes körű nemzeti felelősségvállalást illetően.

            Közigazgatás

                  —

                  A közigazgatási reform végrehajtása és fenntarthatóságának biztosítása. A közösségi vívmányokat illető fokozatos jogharmonizációs és végrehajtási kapacitás növelése.

            Igazságszolgáltatási rendszer

                  —

                  Az igazságszolgáltatás fejlesztését célzó stratégia végrehajtása, a jogállamiságot és az állampolgárok igazságszolgáltatáshoz való egyenlő hozzáférését garantáló független, megbízható és hatékony bírói testület megerősítése, valamint annak biztosítása, hogy a bíróságok rendelkezzenek a hatékony és megfelelő igazságszolgáltatáshoz szükséges műszaki felszereléssel és pénzügyi eszközökkel.

            Emberi jogok és kisebbségvédelem

                  —

                  A nemzeti jogalkotás teljes körű megfelelése az emberi jogokról szóló európai egyezménnyel.

                  —

                  A kisebbségek védelme az uniós és nemzetközi előírásokkal összhangban; a romákra vonatkozó nemzeti stratégia és ágazati cselekvési tervek teljes körű végrehajtása; a társadalmi befogadást célzó stratégiák, cselekvési tervek és értékelésük további fejlődését elősegítő, szilárd alapul szolgáló adatok fejlesztése.

            Regionális kérdések és nemzetközi kötelezettségek

                  —

                  A regionális párbeszéd, a stabilitás, a jószomszédi viszony és az együttműködés további előmozdítása.

                  —

                  A személyek Nemzetközi Büntetőbíróságnak történő átadása feltételeit illetően az Amerikai Egyesült Államokkal megkötött megállapodás összhangba hozása az Európai Tanács által 2002 szeptemberében elfogadott irányadó uniós elvekkel.

            Gazdasági követelmények

                  —

                  Az államháztartás minőségének javítása a közkiadásoknak a GDP viszonylatában való csökkentése, a növekedést elősegítő kategóriákat érintő kiadásszerkezet átalakítása, valamint a gazdaságpolitikai tervezési kapacitás erősítése révén.

                  —

                  A privatizációs folyamat befejezése és azon fennmaradó, veszteségtermelő, köztulajdonban lévő vállalatok felszámolása, amelyeket nem lehet értékesíteni.

                  —

                  A hivatalos/formális gazdaságban való részvétel fokozása a társadalombiztosítási járulék mértékének csökkentése és a nyugdíjrendszer reformja révén, valamint országos szinten a munkaerő mozgásának megkönnyítése.

                  —

                  A hálózatos iparágak szétválasztásának felgyorsítása annak érdekében, hogy a villamosenergia-, a gáz- és a távközlési/hírközlési piacot további szolgáltatók előtt is meg lehessen nyitni a verseny és a hatékony forráselosztás növelésének céljából.

                  —

                  A reformok folytatása a vállalkozások ingatlanainak nyilvántartásba vétele, szerződéseinek érvényesítése, csődeljárása, bejegyzése, adózása és engedélyezése terén az üzleti környezet fejlesztése és a vállalkozások előmozdítása céljából. A különböző kormányzati szinteken meghozott, egymást átfedő jogszabályok és a vállalatok közigazgatási egységek miatti kettős adóztatásának megszüntetése.

            Európai előírások
      Belső piac
      Az áruk szabad mozgása

                  —

                  A minőségi infrastruktúra kialakításának, a szabványok, a hitelesítés, a metrológia, az akkreditáció és a megfelelőség-értékelés területén hozott jogszabályok közösségi vívmányokhoz való közelítésének, továbbá az új és globális, valamint a régi megközelítésre vonatkozó irányelvek átültetésének folytatása.

                  —

                  További előrehaladás az európai szabványok átvétele irányában és az erőfeszítések fokozása az Európai Szabványügyi Bizottság, az Európai Elektrotechnikai Szabványügyi Bizottság és az Európai Távközlési Szabványügyi Intézet teljes jogú tagjává válás érdekében.

                  —

                  Az európai előírásoknak megfelelő piacfelügyeleti rendszer létrehozása.

            Vámok és adózás

                  —

                  A vám- és adójogszabályok közösségi vívmányokhoz történő folyamatos közelítése, az adminisztratív kapacitás további növelése e jogszabályok végrehajtása, valamint a korrupció, a határokon átnyúló bűnözés és az adócsalás elleni küzdelem érdekében.

                  —

                  Az átláthatóság és az információcsere javítása a régión belül és az Európai Unióval, az adókikerülés vagy adókijátszás elkerülésére szolgáló intézkedések végrehajtásának elősegítése céljából.

            Verseny

                  —

                  Az állami támogatásokra vonatkozó jogszabályok végrehajtása és annak biztosítása, hogy az állami támogatásokat ellenőrző hatóság hatékonyan működjön.

                  —

                  Átfogó állami támogatási jegyzék készítése.

            Közbeszerzés

                  —

                  A közbeszerzési jogi keret összeegyeztethetősége a közösségi vívmányokkal és a közbeszerzési eljárások megfelelő végrehajtása.

            Foglalkoztatás és szociálpolitika

                  —

                  A közösségi alapú szolgáltatások fejlesztése a gyógyintézetekben való ellátás alternatívájaként a mentális egészség terén, figyelembe véve a mentális egészségvédelemhez szükséges pénzügyi források elosztását.

            Oktatás és kutatás

                  —

                  Intézkedések meghozatala az oktatási rendszer – benne az általános iskolai oktatás – fejlesztésére és egy modern szakoktatási és szakképzési rendszer létrehozására.

                  —

                  A felsőoktatás tekintetében a regionális együttműködés ösztönzése.

            Statisztika

                  —

                  Megbízható gazdasági statisztika kialakítása és intézményi kapacitás kiépítése annak érdekében, hogy az európai előírásokkal összehangolt statisztikai alapadatokat lehessen előállítani és kiadni, különösen a nemzeti számlák, a mezőgazdasági, makrogazdasági és üzleti statisztika, valamint a szociális statisztika – benne az oktatási, munkaerő és egészségügyi statisztikák – területén.

                  —

                  A népszámlálás lebonyolítása.

            Ágazati politikák
      Az ipar és a kis- és középvállalkozások (kkv-k)

                  —

                  A Kkv Charta végrehajtása.

                  —

                  Az iparpolitika végrehajtása.

            Mezőgazdaság és halászat

                  —

                  Az átfogó állami szintű mezőgazdasági stratégia végrehajtása az egész országban.

                  —

                  A mezőgazdasági, élelmiszer-ipari és vidékfejlesztési politika koordinálására és összehangolására vonatkozó állami szintű kapacitások további erősítése, a végrehajtási mechanizmusok megerősítése és további közelítés a közösségi vívmányokhoz.

                  —

                  A megfelelő jogszabályok elfogadásának továbbfolytatása az élelmiszer-biztonság, állat- és növény-egészségügyi ágazat terén, valamint hatékony ellenőrző rendszer kialakítása.

                  —

                  Az élelmiszer-ipari üzemek uniós követelményeknek való megfelelésének értékelése, és az ezen üzemek korszerűsítését célzó program kidolgozása és megkezdése.

            Környezetvédelem

                  —

                  A közösségi vívmányok fokozatos átültetésnek folytatása, különös tekintettel a hulladékgazdálkodásra, a víz- és levegőminőségre, a természetvédelemre, valamint az integrált szennyezésmegelőzésre és -ellenőrzésre.

                  —

                  Stratégiai tervek végrehajtása, beleértve a befektetési stratégiákat is, és a környezetvédelmi infrastruktúra fejlesztésére használt befektetések mértékének növelése, különös tekintettel a szennyvízgyűjtésre és -kezelésre, az ivóvízellátásra és a szilárdhulladék-gazdálkodásra.

                  —

                  A környezetvédelmi követelményeknek az egyéb ágazati politikák meghatározásába és végrehajtásába való integrációja.

            Közlekedéspolitika

                  —

                  A versenyfeltételek megteremtése a vasúthálózat tekintetében, beleértve a vasút-felügyeleti és -biztonsági intézményeket is.

                  —

                  A jogszabályoknak a közlekedésre vonatkozó közösségi vívmányokhoz való további közelítése, különösen a műszaki és biztonsági szabványokat (beleértve a digitális tachográf készülékre vonatkozó rendelkezések végrehajtását is), a szociális normákat és a piacliberalizációt illetően.

                  —

                  Az európai közös légtérre vonatkozó megállapodás második átmeneti szakaszával kapcsolatos kötelezettségvállalások végrehajtása.

            Energia

                  —

                  Az energiaellátás reformjának felgyorsítása, különösen az energia- és gázágazat esetében, a közigazgatási egységeknek az energiaágazat szerkezetátalakítására irányuló cselekvési terveinek végrehajtása, ezzel egyidejűleg a szénágazat reformjára vonatkozó tervek kialakítása és végrehajtása, átviteli rendszerüzemeltető és elosztási rendszerüzemeltetők létrehozása a gázágazatban és a belső gázpiac fejlesztése.

                  —

                  Az Energiaközösségről szóló szerződéssel összhangban olyan egységes energia- és gázszabályozási rendszer biztosítása, amely más energiaágazatokat is kész magába foglalni, és ezzel párhuzamosan a szociálisan hátrányos helyzetű fogyasztók problémáinak megoldása.

            Információs társadalom és média

                  —

                  A közcélú műsorszolgáltatásról szóló jogszabályok teljes körű végrehajtása és a közcélú műsorszolgáltatási ágazat szerkezeti reformjának befejezése.

                  —

                  A jogszabályok összehangolása az Európai Unió elektronikus kommunikációs hálózatokra és szolgáltatásokra vonatkozó szabályozási keretével, valamint azok végrehajtása és érvényesítése.

                  —

                  Jogszabályi harmonizáció a határokon átnyúló televíziózásról szóló európai egyezménnyel és a határok nélküli televíziózásról szóló irányelvvel.

            Pénzügyi ellenőrzés

                  —

                  Az államháztartás belső pénzügyi ellenőrzésére vonatkozó szakpolitikai dokumentum és cselekvési terv kidolgozása.

                  —

                  A legfőbb számvevő intézmény működési és funkcionális kapacitásának, valamint pénzügyi függetlenségének megerősítése.

                  —

                  Az EU pénzügyi érdekeinek hatékony védelmét szolgáló eljárások és adminisztratív kapacitások fejlesztése.

            Jogérvényesülés, szabadság és biztonság
      Vízum, határellenőrzés, menedékjog és migráció

                  —

                  Az uniós előírásoknak megfelelő vízum-, menedék- és migrációs politika végrehajtása.

                  —

                  A határrendészet további fejlesztése, különös tekintettel a határinfrastruktúrára és a zöldhatárok felügyeletére.

            Pénzmosás

                  —

                  A pénzmosás tekintetében a rendelkezések érvényesítése szintjének folyamatos javítása.

            Kábítószerek

                  —

                  A bűnüldöző szervek megfelelő felszerelése a kábítószer-kereskedelem elleni küzdelemhez. Kielégítő együttműködés megvalósítása az ügynökségek között és nemzetközi szinten, amely érzékelhetően jobb eredményekhez vezet a térségben.

            Rendőrség

                  —

                  A rendőrségi reform teljes körű végrehajtása.

            A szervezett bűnözés és terrorizmus elleni küzdelem

                  —

                  Jelentős eredmények elérése a szervezett bűnözés, a tiltott kereskedelem minden fajtája és a terrorizmus elleni küzdelemben, és megfelelő bűnvádi eljárás biztosítása.

            A személyes adatok védelme

                  —

                  A személyes adatok védelméről szóló nemzeti törvény végrehajtása a közösségi vívmányokkal összhangban, valamint e törvény hatékony figyelemmel kísérése és végrehajtása.

            4.   PROGRAMOZÁS
      A stabilizációs és társulási folyamat részeként a nyugat-balkáni országoknak nyújtandó közösségi támogatásokat a jelenlegi pénzügyi eszközök útján, különösen az 1085/2006/EK rendelet (IPA) alapján, valamint a 2007 előtt elfogadott programok esetében a 2666/2000/EK tanácsi rendelet (CARDS-rendelet) (1) keretében nyújtják majd. A finanszírozási megállapodások szolgálnak jogalapul a konkrét programok végrehajtásához. Ennélfogva e határozatnak nincsenek pénzügyi vonzatai. Bosznia és Hercegovina a több országra irányuló és horizontális programokból is támogatásokhoz juthat.
      5.   FELTÉTELRENDSZER
      A nyugat-balkáni országok számára nyújtandó támogatás azon előrelépés függvénye, amelyet az ország a koppenhágai kritériumoknak való megfelelés, valamint az ezen európai partnerség egyes prioritásainak való megfelelés tekintetében elér. A feltételek teljesítésének elmulasztása ahhoz vezethet, hogy a Tanács az 1085/2006/EK rendelet 21. cikke értelmében, illetve a 2007-et megelőző programok tekintetében a 2666/2000/EK rendelet 5. cikke értelmében meghozza a szükséges intézkedéseket. A támogatásra a Tanács 1997. április 29-i következtetéseiben meghatározott feltételek is vonatkoznak, különösen a kedvezményezettek arra vonatkozó kötelezettségvállalását illetően, hogy demokratikus, gazdasági és intézményi reformokat hajtanak végre. Az egyes országokra vonatkozó éves programok szintén tartalmaznak különleges feltételeket. A finanszírozási határozatokat egy Bosznia és Hercegovinával megkötendő finanszírozási megállapodás egészíti ki.
      6.   MONITORING
      Az európai partnerség végrehajtását a stabilizációs és társulási folyamat keretében kialakított mechanizmusok, nevezetesen a Bizottság éves jelentései révén fogják ellenőrizni.

         (1)  HL L 306., 2000.12.7., 1. o. A legutóbb a 2112/2005/EK rendelettel (HL L 344., 2005.12.27., 23. o.) módosított rendelet.


title: 2006/810/EK: Az Európai Parlament határozata ( 2006. április 27. ) az Európai Unió 2004-es pénzügyi évre szóló általános költségvetésének végrehajtására vonatkozó mentesítésről, I. szakasz – Európai Parlament

text:
               6.12.2006

               HU

               Az Európai Unió Hivatalos Lapja

               L 340/29

      AZ EURÓPAI PARLAMENT HATÁROZATA

   (2006. április 27.)
   az Európai Unió 2004-es pénzügyi évre szóló általános költségvetésének végrehajtására vonatkozó mentesítésről, I. szakasz – Európai Parlament
   (2006/810/EK)
   AZ EURÓPAI PARLAMENT,

               —

               tekintettel az Európai Unió 2004-es pénzügyi évre vonatkozó általános költségvetésére (1),

               —

               tekintettel a 2004-es pénzügyi évre vonatkozó bevételi és kiadási kimutatásra és mérlegre (C6-0357/2005),

               —

               tekintettel a belső ellenőr éves jelentésére,

               —

               tekintettel a Számvevőszék éves jelentésére a költségvetés végrehajtásáról, az intézmények válaszaival együtt (2),

               —

               tekintettel a Számvevőszék által az EK-Szerződés 248. cikke értelmében kiállított, az elszámolások megbízhatóságát, valamint az azok alapjául szolgáló ügyletek jogszerűségét és szabályszerűségét igazoló megbízhatósági nyilatkozatra (3),

               —

               tekintettel az EK-Szerződés 272. cikkének (10) bekezdésére és 275. cikkére, valamint az Euratom-Szerződés 179a. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (4), és különösen annak 145., 146., és 147. cikkére,

               —

               tekintettel az Európai Parlamentnek a költségvetése végrehajtásáról szóló belső előírásai 13. cikkére (5),

               —

               tekintettel a költségvetési rendelet 147. cikke (1) bekezdésére, amely alapján az intézmények minden célravezető intézkedést megtesznek annak érdekében, hogy az Európai Parlament mentesítő határozatában szereplő észrevételeknek eleget tegyenek,

               —

               tekintettel eljárási szabályzata 71. cikkére és 74. cikkének (3) bekezdésére, és V. mellékletére,

               —

               tekintettel a Költségvetési Ellenőrző Bizottság jelentésére (A6-0119/2006),

               A.

               mivel a Számvevőszék rámutatott a felügyeleti és ellenőrzési rendszerek hiányosságaira (9.16. pont), amelyek azonban többnyire formai jellegűek voltak; mivel a Számvevőszék szerint a hibák azonban nem hatottak ki érdemileg a működési költségek alapjául szolgáló eljárások szabályszerűségére és jogszerűségére (9.27. pont),

               B.

               mivel a költségvetési rendelet és a Parlament 2002. október 23-án módosított, 2003. január 1-től hatályos eljárási szabályzata (6) a mentesítési eljárás eljárási szabályzatai,

               C.

               mivel az Európai Parlament eljárási szabályzatát 2002. október 23-án módosították annyiban, hogy a mentesítést az elnöknek és nem a főtitkárnak adják meg,

               1.

               elhalasztja a határozathozatalt a mentesítés megadásáról elnöke számára a 2004-es pénzügyi évre szóló költségvetés végrehajtására vonatkozóan;

               2.

               utasítja elnökét, hogy továbbítsa ezt a határozatot a Tanácsnak, a Bizottságnak, a Bíróságnak, a Számvevőszéknek és az Európai Ombudsmannak, és gondoskodjon az Európai Közösségek Hivatalos Lapjában való közzétételről (L sorozat).

            az elnök

         Josep BORRELL FONTELLES

            a főtitkár

         Julian PRIESTLEY

      (1)  HL C 105., 2004.4.30.

      (2)  HL C 301, 2005.11.30., 1. o.

      (3)  HL C 302, 2005.11.30., 100. o.

      (4)  HL L 248., 2002.9.16., 1. o.

      (5)  PE 349.540.

      (6)  HL C 300. E, 2003.12.11., 303. o.


title: 2012/261/EU: Az Európai Parlament és a Tanács határozata ( 2012. április 19. ) az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről szóló európai parlamenti és tanácsi határozatra irányuló javaslatról (Spanyolország „EGF/2011/006 ES/Comunidad Valenciana Construction of buildings” referenciaszámú kérelme)

text:
               17.5.2012

               HU

               Az Európai Unió Hivatalos Lapja

               L 130/21

         AZ EURÓPAI PARLAMENT ÉS A TANÁCS HATÁROZATA
   (2012. április 19.)
   az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről szóló európai parlamenti és tanácsi határozatra irányuló javaslatról (Spanyolország „EGF/2011/006 ES/Comunidad Valenciana Construction of buildings” referenciaszámú kérelme)
   (2012/261/EU)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra (1) és különösen annak 28. pontjára,
   tekintettel az európai globalizációs alkalmazkodási alap létrehozásáról szóló, 2006. december 20-i 1927/2006/EK európai parlamenti és tanácsi rendeletre (2) és különösen annak 12. cikke (3) bekezdésére,
   tekintettel az Európai Bizottság javaslatára,
   mivel:

               (1)

               Az Európai Globalizációs Alkalmazkodási Alapot (a továbbiakban: EGAA) azzal a céllal hozták létre, hogy kiegészítő támogatást nyújtson a globalizáció hatására a világkereskedelemben bekövetkezett fő strukturális változások következtében az elbocsátott munkavállalóknak, és segítse őket a munkaerőpiacra történő ismételt beilleszkedésben.

               (2)

               A 2009. május 1-jétől benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat.

               (3)

               A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi.

               (4)

               Spanyolország 2011. július 1-jén a Comunidad Valenciana (ES52) NUTS II. szintű régióban a NACE Rev. 2. rendszer szerinti 41. ágazatban („Épületek építése”) működő 1 138 vállalatnál történt elbocsátásokra tekintettel az EGAA igénybevételére irányuló kérelmet nyújtott be, majd 2011. november 25-ig további információkkal egészítette ki azt. A kérelem megfelel az 1927/2006/EK rendelet 10. cikkében a pénzügyi hozzájárulások meghatározására vonatkozóan megállapított követelményeknek. A Bizottság ezért 1 642 030 EUR rendelkezésre bocsátására tesz javaslatot.

               (5)

               Az EGAA-t tehát igénybe kell venni a Spanyolország által benyújtott kérelem alapján történő pénzügyi hozzájárulás folyósítása érdekében,

         ELFOGADTA EZT A HATÁROZATOT:
   1. cikk
   Az Európai Unió 2012. évi általános költségvetésének keretein belül igénybe kell venni az Európai Globalizációs Alkalmazkodási Alapot, hogy az 1 642 030 EUR összeg kötelezettségvállalási és kifizetési előirányzatokban rendelkezésre álljon.
   2. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Strasbourgban, 2012. április 19-én.

            az Európai Parlament részéről

            az elnök

         M. SCHULZ

            a Tanács részéről

            az elnök

         N. WAMMEN

      (1)  HL C 139., 2006.6.14., 1. o.

      (2)  HL L 406., 2006.12.30., 1. o.


title: A Tanács (KKBP) 2017/1428 határozata (2017. augusztus 4.) a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló, 1997. évi egyezmény végrehajtását célzó maputói cselekvési terv végrehajtásának támogatásáról

text:
               5.8.2017

               HU

               Az Európai Unió Hivatalos Lapja

               L 204/101

         A TANÁCS (KKBP) 2017/1428 HATÁROZATA
   (2017. augusztus 4.)
   a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló, 1997. évi egyezmény végrehajtását célzó maputói cselekvési terv végrehajtásának támogatásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére és 31. cikke (1) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               Az Unió arra törekszik, hogy a nemzetközi kapcsolatok valamennyi területén rendkívül szoros együttműködés alakuljon ki többek között annak érdekében, hogy az Egyesült Nemzetek Szervezete Alapokmányának céljaival és alapelveivel összhangban megőrizhessük a békét, megelőzhessük a konfliktusok kialakulását és megerősíthessük a nemzetközi biztonságot.

               (2)

               Az Európai Tanács 2003. december 12-én elfogadta az európai biztonsági stratégiát, amelyben megnevezte a globális kihívásokat és fenyegetéseket, valamint kijelentette, hogy olyan, szabályokon alapuló nemzetközi rendet kell megteremteni, amely tényleges multilateralizmusra és jól működő nemzetközi intézményekre épül.

               (3)

               A gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló egyezmény (a továbbiakban: az egyezmény) 1999. március 1-jén lépett hatályba. Ez az egyetlen olyan átfogó nemzetközi eszköz, amely a gyalogsági aknákhoz kapcsolódó valamennyi kérdéssel, ezen belül az alkalmazásukkal, felhalmozásukkal, gyártásukkal, kereskedelmükkel, megsemmisítésükkel és az áldozatok számára biztosított segítségnyújtással is foglalkozik. 2013. június 1-je óta minden tagállam részes fele az egyezmények, 2016. szeptember 1-jéig pedig 162 állam nyilvánította ki, hogy magára nézve kötelező erejűnek tekinti az egyezményt.

               (4)

               2008. június 23-án a Tanács elfogadta az egyezmény egyetemessé tételének és végrehajtásának támogatásáról szóló 2008/487/KKBP együttes fellépést (1).

               (5)

               Az egyezmény 2009. december 3-i, második felülvizsgálati konferenciáján az egyezmény részes államai elfogadták az egyezmény egyetemessé tételére és valamennyi aspektusában történő végrehajtására vonatkozó 2010–2014-es cartagenai cselekvési tervet. Ugyanekkor elfogadták a részes államoknak a végrehajtást támogató egységre vonatkozó irányelvét, amelyben megállapodtak abban, hogy az egyezmény végrehajtását támogató egységnek (ISU) tanácsadást és technikai segítségnyújtást kell biztosítania a részes államok számára az egyezmény végrehajtása és egyetemessé tétele tekintetében, és elő kell segítenie a részes államok közötti kommunikációt, valamint ösztönöznie kell a nem részes államok és a nyilvánosság felvilágosítását és tájékoztatását az egyezményre vonatkozóan. A részes államok a 2015-ben rendezett tizennegyedik találkozójukon határozatot fogadtak el az egyezmény végrehajtását támogató egységen belüli pénzügyi irányítás és átláthatóság megerősítéséről és azon feltételekről, amelyek mellett az egyezmény végrehajtását támogató egység – többek között az egyezmény részes államai, illetve a nem részes államok kérésére – az éves költségvetésében nem szereplő tevékenységeket végezhet, illetve ilyen projekteket valósíthat meg.

               (6)

               A Tanács 2012. november 13-án elfogadta a 2010–2014-es cartagenai cselekvési terv végrehajtásának támogatásáról szóló 2012/700/KKBP határozatot (2).

               (7)

               Az egyezmény harmadik felülvizsgálati konferenciáján – melyet 2014 júniusában a mozambiki Maputo városában tartottak – az egyezmény részes államai egyrészt elfogadták a maputói cselekvési tervet, melynek célja jelentős és fenntartható előrelépéseket tenni az egyezmény végrehajtása terén a következő felülvizsgálati konferenciáig (azaz a 2014–2019-es időszakban), másrészt közös nyilatkozatot tettek, melyben kijelentették: törekedni fognak arra, hogy „2025-re a lehető legnagyobb mértékben” elérjék az egyezmény céljait.

               (8)

               Az Európai Unió Tanácsa a 2014. június 16–17-i, az egyezmény harmadik felülvizsgálati konferenciáján következtetéseiben emlékeztetett arra, hogy az Unió egységes a gyalogsági aknák betiltásáról szóló egyezmény által kitűzött célok követése tekintetében, melynek mára mind a 28 tagállam részes fele, továbbá arra, hogy az Unió és tagállamai már régóta támogatják az aknamentesítést, valamint a felhalmozott gyalogsági aknák megsemmisítését, amint a gyalogsági aknák áldozatainak segítését is. A Tanács a következtetésekben ismételten hangsúlyozta, hogy az Unió szilárd támogatásáról biztosítja a részes államokat az egyezmény teljeskörű és tényleges végrehajtása tekintetében, továbbá megerősítette elkötelezettségét az egyezmény egyetemessé tételének előmozdítása, továbbá az iránt, hogy forrásokat biztosítson az aknákkal kapcsolatos fellépés finanszírozására, valamint kézzelfogható, tartós segítséget nyújtson a gyalogsági aknák áldozatai, családtagjai és az érintett közösségek számára,

         ELFOGADTA EZT A HATÁROZATOT:
   1. cikk
   (1)   Az Európai Unió, annak érdekében, hogy hozzájáruljon a humánbiztonsághoz azáltal, hogy támogatja a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló, 1997. évi egyezmény (a továbbiakban: az egyezmény) részes államai által elfogadott 2014–2019-es maputói cselekvési tervnek az európai biztonsági stratégia keretében és a nemzetközi közösség vonatkozó határozataival összhangban történő végrehajtását, a következő célokat tűzi ki:

               a)

               támogatja az egyezményben részes államok erőfeszítéseit a maputói cselekvési tervnek az aknamentesítésre vonatkozó aspektusai végrehajtásával kapcsolatosan;

               b)

               támogatja az egyezményben részes államok erőfeszítéseit a maputói cselekvési tervnek az áldozatok számára biztosított segítségnyújtásra vonatkozó aspektusai végrehajtásával kapcsolatosan;

               c)

               előmozdítja az egyezmény egyetemessé tételét;

               d)

               támogatja az egyezményben részes államok erőfeszítéseit a maputói cselekvési tervnek az aknaállomány megsemmisítésére vonatkozó aspektusai végrehajtásával kapcsolatosan;

               e)

               kimutatja az Uniónak és tagállamainak az egyezmény iránti szüntelen elkötelezettségét, valamint azon elhatározásukat, hogy együttműködnek, illetve segítséget nyújtanak az arra rászoruló államok számára az egyezmény kötelezettségvállalásainak teljesítése érdekében, továbbá megerősítik az Unió vezető szerepét az egyezménynek a gyalogsági aknák okozta szenvedés és balesetek végleges megszüntetésére irányuló célja teljesítésében.

         (2)   Ez első bekezdésben említett célokat oly módokon kívánja elérni, melyek megerősítik az egyezmény összefüggésében hagyományosnak tekinthető, az államokkal, a nem kormányzati és egyéb szervezetekkel – ezen belül az aknák által érintett közösségek képviselőivel – folytatott partnerségi és együttműködési szellemet. Az Unió minden tevékenységének részévé fognak válni tervezési, vezetési, valamint végrehajtási szinten a sokféleséggel kapcsolatos aspektusok.
   (3)   Az (1) bekezdésben említett célkitűzések megvalósítása érdekében az Unió az alábbi projekteket támogatja:

               a)

               aknamentesítés: a maputói cselekvési terv III. számú fellépése végrehajtásának támogatása többek között a nemzeti tervek és jelentések előkészítésének segítése és előkészítése révén legfeljebb öt olyan részes államban, melyeknek 2018-ban, 2019-ben, 2020-ban és azt követően aknamentesítésre vonatkozó határidőket kell betartaniuk.

               b)

               az áldozatok számára biztosított segítségnyújtás: a maputói cselekvési tervnek az áldozatok számára biztosított segítségnyújtásra vonatkozó fellépése végrehajtásának támogatása legfeljebb öt érintett részes államban. A projekt alapján az Unió támogatja a részes államokat abban, hogy a maputói cselekvési tervnek az áldozatok számára biztosított segítségnyújtásra vonatkozó aspektusát beépítsék az emberi jogokra, illetve a fogyatékossággal élő személyek jogaira vonatkozó nemzeti szakpolitikákkal összefüggő integrált politikába. A projekt célja lehetőséget teremteni az aknák áldozatainak arra, hogy aktív szerepet vállaljanak az őket érintő fejlesztésben.

               c)

               az egyezmény egyetemessé tételét elősegítendő a projekt alapján az Unió támogatást nyújt az egyezmény elnökségének és a magas szintű munkacsoportnak, hogy magas szinten felvegyék a kapcsolatot az egyezményben még nem részes államokkal. A 2012/700/KKBP határozat értelmében elindított, a határbiztonságról szóló tanulmányt a készítői folytatni fogják.

               d)

               Az aknaállomány megsemmisítése: a maputói cselekvési terv aknaállomány megsemmisítésére vonatkozó fellépésének támogatása.

               e)

               Az Unió elkötelezettségének kimutatása és ezen elkötelezettség láthatóságának biztosítása érdekében az Unió nyitórendezvényt tart e határozat és általában véve az aknamentesítéshez nyújtott uniós támogatás megismertetése céljából, majd zárórendezvényt szervez a határozatok keretében folytatott tevékenységek és eredmények nyilvánosságra hozatala – és ezáltal az uniós hozzájárulás hangsúlyozása – érdekében.

         (4)   A (1) bekezdésben említett célkitűzések teljesítése érdekében a melléklet tartalmazza a meghozandó intézkedések részletes leírását.
   2. cikk
   (1)   E határozat végrehajtásáért az Unió külügyi és biztonságpolitikai főképviselője (főképviselő) felel.
   (2)   Az 1. cikk (3) bekezdésében említett projektek gyakorlati megvalósítása az ISU a feladata, amelyet a Humanitárius Aknamentesítéssel Foglalkozó Genfi Nemzetközi Központ (GICHD) végez el.
   (3)   Az ISU e feladatát a főképviselő felügyeletet alatt végzi. A főképviselő ebből a célból megköti a szükséges megállapodásokat a GICHD-vel.
   3. cikk
   (1)   Az 1. cikk (3) bekezdésében említett intézkedések végrehajtására szolgáló pénzügyi referenciaösszeg 2 303 274,47 EUR.
   (2)   Az (1) bekezdésben meghatározott összegből finanszírozott kiadásokat az Unió általános költségvetésére alkalmazandó eljárások és szabályok szerint kell kezelni.
   (3)   A Bizottság felügyeli az (1) bekezdésben említett kiadások megfelelő kezelését. E célból finanszírozási megállapodást kell kötnie a GICHD-vel, amely rendelkezik arról, hogy az ISU-nak – a hozzájárulás mértékének megfelelően – biztosítania kell az uniós hozzájárulás láthatóságát.
   (4)   A Bizottság törekszik arra, hogy a (3) bekezdésben említett finanszírozási megállapodást e határozat hatálybalépését követően a lehető legkorábbi időpontban megkösse. A Bizottság tájékoztatja a Tanácsot az eljárás során esetlegesen felmerülő nehézségekről, valamint a finanszírozási megállapodás megkötésének időpontjáról.
   (5)   Az ISU, 2. cikkben említett feladatait az egységen belüli pénzügyi irányítás és átláthatóság megerősítéséről szóló egyezmény részes feleinek 2015. évi, tizennegyedik találkozóján elfogadott határozattal (3) összhangban végzi.
   4. cikk
   A főképviselő e határozat végrehajtásáról beszámol a Tanácsnak, az ISU által készített rendszeres jelentések alapján. Az említett a jelentések képezik majd a tanácsi értékelés alapját. A Bizottság tájékoztatást ad az e határozat végrehajtásának pénzügyi vonatkozásairól.
   5. cikk
   Ez a határozat az elfogadásának napján lép hatályba.
   A határozat a 3. cikk (3) bekezdésében említett finanszírozási megállapodás megkötését követően 36 hónappal vagy – amennyiben finanszírozási megállapodás megkötésére azon időszak alatt nem kerül sor – hat hónappal az elfogadását követően hatályát veszti.

      Kelt Brüsszelben, 2017. augusztus 4-én.

            a Tanács részéről

            az elnök

         M. MAASIKAS

      (1)  A Tanács 2008/487/KKBP együttes fellépése (2008. június 23.) a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló 1997-es egyezmény egyetemessé tételének és végrehajtásának az Európai Biztonsági Stratégia keretében történő támogatásáról (HL L 165., 2008.6.26., 41. o.).

      (2)  A Tanács 2012/700/KKBP határozata (2012. november 13.) a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló 1997-es egyezmény részes államai által elfogadott 2010–2014-es cartagenai cselekvési terv végrehajtásának az európai biztonsági stratégia keretében történő támogatásáról (HL L 314., 2012.11.14., 40. o.).

      (3)  APLC/MSP.14/2015/L.1 – http://www.apminebanconvention.org/fileadmin/APMBC/MSP/14MSP/ISU_Financing_Decision_Draft_30Nov2015.pdf

      MELLÉKLET
      1.   Célkitűzés
      Hozzájárulás a humánbiztonsághoz azáltal, hogy az Unió támogatja a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló, 1997. évi egyezmény (a továbbiakban: az egyezmény) részes államai által a harmadik felülvizsgálati konferencián elfogadott 2014–2019-es maputói cselekvési tervnek az európai biztonsági stratégia keretében és a nemzetközi közösség vonatkozó határozataival összhangban történő végrehajtását.
      2.   A projektek leírása
      2.1.   Aknamentesítés: a maputói cselekvési terv III. számú fellépése végrehajtásának támogatása, többek között a nemzeti tervek és jelentések előkészítésével legfeljebb öt érintett részes államban
      2.1.1.   A projekt célja
      Az egyezmény részes felei közül legfeljebb öt állam támogatása a maputói cselekvési terv aknamentesítési vonatkozásainak végrehajtásában.
      2.1.2.   A projekt leírása

                  —

                  A támogatást a végrehajtást támogató egység nyújtja majd a legfeljebb öt részes félnek az egyes országok érdekelt felei közötti párbeszéd elősegítésével. A részes államok közül azok jogosultak e támogatásra, amelyeknek 2018-ban, 2019-ben, 2020-ban és azt követően az aknamentesítésre vonatkozó határidőket kell betartaniuk. A kedvezményezett részes felek kiválasztásában szerepet vállal majd az egyezmény 5. cikkének végrehajtásával foglalkozó bizottság is.

                  —

                  Az érdekelt felek közötti nemzeti párbeszédet az ISU fogja előmozdítani olyan érdekelt felekkel együttműködve, mint az illetékes kormánytisztviselők, az aknák által érintett lakosság képviselői, az aknamentesítés donorjai, köztük az Unió szervezetei, az aknamentesítéssel foglalkozó szervezetek, a taposóaknák betiltása érdekében munkálkodó nemzetközi kampány (ICBL), az ENSZ ügynökség, valamint a Humanitárius Aknamentesítéssel Foglalkozó Genfi Nemzetközi Központ. Ezek a kulcsszereplők adott esetben közvetlenül is részt vesznek a projekt végrehajtásában a költségvetési vonzatokról szóló kimutatásban kidolgozott feltételek mellett. A párbeszédek során részletes záródokumentum fog készülni, amely földrajzilag pontos információkat fog tartalmazni a felmérést és mentesítést igényelő fennmaradó területekről, a fennmaradó területeken alkalmazandó módszerekről, illetve az aknamentesítési kötelezettségek teljesítése terén tapasztalt nehézségek kezelésének módjáról, valamint az e nehézségek leküzdésére irányuló ajánlásokról csakúgy, mint a nehézségek megszüntetésére irányuló tevékenységek mérföldköveiről. Az érdekelt felek közötti nemzeti párbeszédek részévé fognak válni tervezési, vezetési, valamint végrehajtási szinten az aknamentesítésnek a sokféleséggel kapcsolatos aspektusok.

                  —

                  Követő intézkedésekre legfeljebb öt alkalommal kerül sor, a záródokumentumokban foglalt ajánlások figyelembevételével. A követő intézkedések révén az ISU további technikai segítséget fog nyújtani (pl. a nemzeti aknamentesítési cselekvési tervek kidolgozásához/frissítéséhez, projektjavaslat(ok) kidolgozásához stb.)

            2.1.3.   A projekt eredményei

                  —

                  az érdekelt felek közötti nemzeti párbeszéd során részletes záródokumentum készül, amelyben szerepelni fognak a fennmaradó kihívások, az azokra vonatkozó célkitűzések és menetrendek, valamint a további intézkedésekre vonatkozó ajánlások,

                  —

                  azon részes államok, amelyek kiválasztásra kerültek az érdekelt felek közötti nemzeti párbeszéd folytatására, meg tudják határozni az egyezmény és a maputói cselekvési terv végrehajtásának helyzetét az adott időben, valamint javítani tudják a kötelezettségeik határidőre történő végrehajtásáról a részes feleknek tett éves jelentéseket,

                  —

                  a kiválasztott államok olyan gyakorlatokat fognak kialakítani, amelyek segítik a partnerségek létrehozását és erősítését többek között a donorokkal és az aknamentesítéssel foglalkozó szervezetekkel, így támogatva a kötelezettségeik minél előbbi teljesítésére irányuló erőfeszítéseket,

                  —

                  a kiválasztott államok jobban formába tudják majd önteni a maputói cselekvési tervvel kapcsolatos kötelezettségvállalásaik végrehajtására irányuló szándékukat és támogatási igényeiket, például nemzeti aknamentesítési cselekvési tervek kidolgozása és frissítése, projektjavaslat(ok) kidolgozása.

            2.1.4.   Kedvezményezettek

                  —

                  az egyezményben részes államok, amelyekben folyamatban van az egyezményben foglalt aknamentesítési kötelezettség végrehajtása,

                  —

                  azok a felnőttek és gyermekek, akiknek az életére hatással van a gyalogsági aknák jelenléte vagy feltételezett jelenléte, valamint családjuk és közösségeik,

                  —

                  az aknamentesítés tekintetében releváns kérdésekkel foglalkozó nemzeti szakértők,

                  —

                  az aknamentesítésre irányuló erőfeszítéseket támogató államok és szervezetek.

            2.2.   Az áldozatok számára biztosított segítségnyújtás: a maputói cselekvési tervnek az áldozatok számára biztosított segítségnyújtásra vonatkozó fellépése végrehajtásának támogatása legfeljebb öt érintett részes államban
      2.2.1.   A projekt célja
      A maputói cselekvési terv értelmében az áldozatok számára biztosított segítségnyújtást integrálni kell a fogyatékossággal élő személyek jogaihoz, az egészségügyhöz, az oktatáshoz, a foglalkoztatáshoz,a fejlesztéshez és a szegénység csökkentéséhez kapcsolódó tágabb nemzeti szakpolitikákba, tervekbe és jogi keretekbe. A projekt értelmében legfeljebb öt részes állam támogatásban fog részesülni annak érdekében, hogy a maputói cselekvési tervnek az áldozatok számára biztosított segítségnyújtást illető vonatkozásait integrálja az emberi jogokra és a fogyatékossággal élő személyek jogaira vonatkozó nemzeti szakpolitikák tágabb keretébe. A projekt célja, hogy az őket érintő fejlesztésben aktív szerephez juttassa azokat, akik aknák vagy a háború után visszamaradt egyéb robbanószerek következtében szenvedtek sérüléseket, akik túlélők, valamint akik indirekt áldozatok, mint a gyalogsági aknák áldozatai, túlélői, azok családja, közössége, illetve az elaknásított területen élők. Az érdekelt felek közötti nemzeti párbeszéd során részévé fognak válni tervezési, vezetési, valamint végrehajtási szinten az áldozatok számára biztosított segítségnyújtásnak a sokféleséggel kapcsolatos aspektusok..
      2.2.2.   A projekt leírása

                  —

                  Az ISU fog támogatást nyújtani az érdekelt felekkel folytatandó nemzeti párbeszéd összehívásában legfeljebb öt, olyan részes államnak, amelyek

                              a)

                              eddig nem nagyon folytattak az áldozatok számára biztosított segítségnyújtáshoz kapcsolódó tevékenységet és előnyükre válna, ha megkezdenék azt, vagy

                              b)

                              erőfeszítéseket tettek annak érdekében, hogy végrehajtsák a maputói cselekvési tervnek az áldozatok számára biztosított segítségnyújtáshoz kötődő tevékenységeit, és az említett végrehajtási erőfeszítések előbbre vitele érdekében előnyükre válna az érdekelt felekkel folytatott nemzeti párbeszéd.

                        A kedvezményezett részes felek kiválasztásában szerepet vállal majd az áldozatok számára biztosított segítségnyújtás kérdésével foglalkozó bizottság is.

                  —

                  Az érdekelt felek közötti nemzeti párbeszédet az ISU fogja előmozdítani olyan érdekelt felekkel együttműködve, mint illetékes kormánytisztviselők, donorok, köztük az e téren aktív uniós szervezetek, az ENSZ ügynökségek, az ENSZ Emberi Jogok Főbiztosának Hivatala (UNOHCHR), a taposóaknák betiltása érdekében munkálkodó nemzetközi kampány kazettás lőszerek elleni koalíciója (ICBL-CMC), valamint a fogyatékossággal élők szervezetei. Az érdekelt felek közötti nemzeti párbeszéd során az érdekelt felek bevonásával részletes záródokumentumot fognak megszövegezni, amelyben azonosítják a maputói cselekvési terv keretében az áldozatok számára biztosított segítségnyújtás terén tett kötelezettségvállalásaik végrehajtása során észlelt hiányosságokat és nehézségeket, ajánlásokat fogalmaznak meg azok kezelésére és célkitűzéseket határoznak meg.

                  —

                  Követő intézkedésekre legfeljebb öt alkalommal kerül sor, a záródokumentumokban foglalt ajánlások figyelembevételével. Ezen követő intézkedések keretében az ISU további technikai segítséget nyújthat, például a nemzeti tervek felülvizsgálata, a projektjavaslat(ok) kidolgozása stb. tekintetében.

                  —

                  A 2012/700/KKBP határozat támogatta a 2014 áprilisában Medellinben (Kolumbia) „Hidak világok között” (Bridges between Worlds) címmel megrendezett konferenciát, amelynek célja az volt, hogy a nemzetközi közösség jobban megértse, hogy milyen helyet foglal el az áldozatok számára biztosított segítségnyújtás a szakpolitikák tágabb keretei között. Ennek folytatásaként ez a határozat lehetővé teszi, hogy az ISU – együttműködve olyan kulcsszereplőkkel, mint az ENSZ Emberi Jogok Főbiztosának Hivatala (UNOHCHR), az e téren aktív uniós szervezetek, a taposóaknák betiltása érdekében munkálkodó nemzetközi kampány kazettás lőszerek elleni koalíciója (ICBL-CMC), valamint a fogyatékossággal élők szervezetei – nemzetközi konferenciát szervezzen a nemzeti szakértők számára, amelyen a résztvevők feltérképezhetik az áldozatok számára biztosított segítségnyújtásnak a fogyatékosság és a fejlesztés tágabb összefüggésébe történő nemzeti szintű integrációja során tapasztalt kihívásokat és a bevált gyakorlatokat. E nemzetközi konferencia célja az ENSZ fenntartható fejlesztési céljainak elérése érdekében különösen az lesz, hogy megerősítse a fogyatékossággal élő személyek jogairól szóló egyezmény végrehajtására irányuló erőfeszítésekkel, valamint a tervezési folyamatokkal való kapcsolatokat. A nemzetközi konferencia a következők munkájára fog építeni: a gyalogsági aknák betiltásáról szóló egyezménynek az áldozatok számára biztosított segítségnyújtással foglalkozó bizottsága, valamint más releváns szervek és szervezetek, a kazettás lőszerekről szóló egyezménynek (CCM) az áldozatok számára biztosított segítségnyújtással foglalkozó koordinátorai, a mértéktelen sérülést okozónak vagy megkülönböztetés nélkül hatónak tekinthető egyes hagyományos fegyverek alkalmazásának betiltásáról, illetőleg korlátozásáról szóló egyezményhez csatolt, a háborúból visszamaradt robbanószerkezetekről szóló V. jegyzőkönyv (CCW).

            2.2.3.   A projekt eredményei

                  —

                  az érdekelt felek közötti nemzeti párbeszédek során részletes záródokumentum fog készülni, amelyben azonosítják a hiányosságokat és nehézségeket, és amely nyomán a kiválasztott államok ajánlásokat és konkrét lépésekre vonatkozó javaslatokat kapnak, melyek segítségével leküzdhetik a maputói cselekvési terv keretében az áldozatok számára biztosított segítségnyújtás terén tett kötelezettségvállalásaik végrehajtása során azonosított nehézségeket,

                  —

                  a záródokumentum támogatja majd a nemzeti szakpolitikák fejlesztését, valamint megkönnyíti a donorokkal és a végrehajtó szervekkel folytatott párbeszédet és együttműködést,

                  —

                  az érdekelt felek közötti nemzeti párbeszédek során azonosított nehézségek leküzdése érdekében tett erőfeszítések támogatására legfeljebb öt részes államban követő intézkedésekre kerül sor, amelyek nyomán meg fog nőni a maputói cselekvési tervvel kapcsolatos kötelezettségvállalásokra fordítható kapacitás, például a nemzeti tervek felülvizsgálata, a projektjavaslatok vagy a javaslatok kidolgozása stb. tekintetében),

                  —

                  az érdekelt felek közötti nemzeti párbeszédek felhívják a figyelmet azokra a globális erőfeszítésekre és bevált gyakorlatokra, amelyek célja a túlélők igényeinek tágabb keretek közötti kielégítése és jogaik érvényesítése,

                  —

                  a kiválasztott államok jobban meg tudják határozni a maputói cselekvési terv végrehajtásának helyzetét az adott időben, és hatékonyabban tudnak jelentést tenni a végrehajtásra vonatkozó tervekről,

                  —

                  a nemzetközi konferencián résztvevő nemzeti szakértők jobban megértik majd az áldozatok számára biztosított segítségnyújtás helyét a fogyatékossággal élő személyek jogairól szóló egyezmény végrehajtására irányuló erőfeszítések, valamint az ENSZ fenntartható fejlesztési céljainak megvalósítása érdekében végzett tervezési folyamat keretében.

            2.2.4.   Kedvezményezettek

                  —

                  az egyezményben részes államok, amelyek jelezték, hogy az aknabalesetek jelentős számú túlélőjéért vállalják a felelősséget,

                  —

                  azok a felnőttek és gyermekek, akik a taposóaknák és más háborús robbanóanyag-maradványok áldozataivá váltak, valamint családjuk és közösségeik,

                  —

                  az aknamentesítés tekintetében releváns kérdésekkel foglalkozó nemzeti szakértők;

            2.3.   Az egyezmény egyetemessé tétele
      2.3.1.   A projekt célja
      Az egyezmény egyetemessé tételét elősegítendő a határozat alapján az Unió támogatást nyújt az egyezmény elnökségének és a magas szintű munkacsoportnak, hogy magas szinten felvegyék a kapcsolatot az egyezményben még nem részes államokkal. E törekvés keretében meghatározásra kerülnek az egyezményhez való csatlakozás akadályai, sor kerül azok elhárítására, és friss információ összegyűjtésére kerül sor a ratifikáció és a csatlakozás helyzetéről.
      2.3.2.   A projekt leírása

                  —

                  Az ISU támogatja az egyezmény általánossá tételével foglalkozó magas szintű munkacsoportot. Ezen belül többek között magas rangú személyiségek támogatást nyújtanak abban, hogy kapcsolatba lépjenek legfeljebb öt olyan állam vezetőivel miniszteri vagy magasabb szinten, amelyek nem részes felei az egyezménynek, és az egyezményhez való csatlakozásról és/vagy az egyezménynek, illetve az egyezmény normáinak a betartásáról folytatnak velük megbeszéléseket.

                  —

                  Az egyezményben nem részes államokat felkérik, hogy első kézből származó friss információval szolgáljanak a csatlakozás előtt álló akadályokat illetően; ezeket az információkat a 2019-ben esedékes negyedik felülvizsgálati konferenciára készítendő alapdokumentumok elkészítéséhez használják majd fel, többek között egy olyan átfogó jelentés segítségével, amelynek témája az egyezmény és a benne foglalt normák egyetemessé tétele terén elért haladás, valamint a további előrelépések kilátásai lesznek.

                  —

                  A 2012/700/KKBP határozat által elindított határbiztonsági tanulmányt egyes partnerekkel – például a Genfi Biztonságpolitikai Központtal (Geneva Centre for Security Policy; GCSP), vagy a Fegyveres Erők Demokratikus Ellenőrzésének Genfi Központjával (Geneva Centre for the Democratic Control of Armed Forces; DCAF) együttműködésben olyan, az egyezmény egyetemessé tételét szolgáló eszközzé fogják fejleszteni, amelyet a gyalogsági aknákat továbbra is a határvédelem elengedhetetlen eszközének tekintő államokkal fenntartott kapcsolatok során fognak használni.

            2.3.3.   A projekt eredményei

                  —

                  legfeljebb öt, nem részes állam részt vesz miniszteri vagy annál magasabb szinten az egyezmény betartásáról folyó párbeszédben,

                  —

                  naprakész ismereteket gyűjtenek a nem részes államok gyalogsági aknákra vonatkozó politikája tekintetében. Ezeket az információkat felhasználják majd a negyedik felülvizsgálati konferenciára készítendő alapdokumentumban, többek között egy olyan átfogó jelentés segítségével, amely az egyezmény egyetemessé tételének célkitűzése terén elért eredményekkel és a jövőbeli előrelépések kilátásaival foglalkozik,

                  —

                  az egyezmény részes felei és a nem kormányzati szervezetek részvétele megélénkül a magas szintű munkacsoport látogatásainak eredményeként hozott követő intézkedések alapján,

                  —

                  egy olyan kiadványban összegyűjtött és egyberendezett ismeretanyag, amely az egyezményhez történő csatlakozás leggyakrabban észlelt akadályaival foglalkozik, és amely felhasználható az egyetemessé tételi erőfeszítések támogatására,

                  —

                  az ezen programban részt vevő nem részes államok az egyezményhez való csatlakozás és/vagy az egyezményben foglalt normák elfogadása irányában előrelépést tesznek.

            2.3.4.   Kedvezményezettek

                  —

                  olyan nem részes államok, amelyek még nem erősítették meg, nem hagyták jóvá, nem fogadták el az egyezményt és nem csatlakoztak ahhoz,

                  —

                  az egyezményben részes államok, valamint nem kormányzati és nemzetközi szervezetek, amelyek részt vesznek az egyezmény egyetemessé tételének előmozdítására irányuló erőfeszítésekben.

            2.4.   Az aknakészletek megsemmisítése: a maputói cselekvési tervnek az aknakészletek megsemmisítésére vonatkozó fellépésének támogatása
      2.4.1.   A projekt célja
      Azon részes államok támogatása, amelyek jelezték, hogy a készletmegsemmisítési kötelezettségek teljesítéséhez kapcsolódóan nehézségeik vannak, annak érdekében, hogy leküzdhessék ezen nehézségeket.
      2.4.2.   A projekt leírása
      Az ISU felveszi a kapcsolatot a részes államokkal, azzal a céllal, hogy azonosítsák a készletmegsemmisítési kötelezettségek teljesítése előtt álló fő akadályokat és a lehetséges megoldásokat azon államokban, amelyeknek a közeljövőre kitűzött határidőt kell teljesíteniük, vagy elmulasztották a kötelezettségüket a határidőre teljesíteni.
      2.4.3.   A projekt eredményei
      Több információ a teljes készletmegsemmisítésre irányuló erőfeszítések jelenlegi helyzetéről és az azzal kapcsolatos kihívásokról.
      2.4.4.   Kedvezményezettek
      Az egyezmény részes államai, amelyek jelenleg hajtják végre az egyezményben meghatározott készletmegsemmisítései kötelezettségeiket.
      2.5.   Az Európai Unió elkötelezettségének bizonyítása
      2.5.1.   A projekt célja
      Az Unió és tagállamai bizonyítják az egyezmény és a maputói cselekvési terv végrehajtása melletti folyamatos elkötelezettségüket, valamint azt, hogy támogatják a részes államokat az egyezmény keretében vállalt legfontosabb kötelezettségeik végrehajtásának folyamatában.
      2.5.2.   A projekt leírása

                  —

                  Nyitóesemény kerül megrendezésre e határozat és általában véve az aknamentesítéshez nyújtott uniós támogatás megismertetése céljából, egy zárórendezvény során pedig a határozat keretében folytatott tevékenységekről és azok eredményeiről kap tájékoztatást a nyilvánosság, ezáltal kiemelve az uniós hozzájárulást.

                  —

                  A határozat végrehajtása során végig tájékoztatási tevékenység fog folyni a határozattal kapcsolatos tevékenységről és az Uniónak az egyezmény végrehajtása melletti elkötelezettségéről az egyezmény honlapján, a közösségi médiában, valamint a nemzeti és nemzetközi sajtóban.

                  —

                  Tájékoztató anyagok, például plakátok, hirdetések, videofelvételek, reklámanyagok stb.) beszerzésére kerül sor, amelyeket a részt vevő érdekelt felek és partnerek rendelkezésére fognak bocsátani.

            2.5.3.   A projekt eredményei

                  —

                  az Unió és a tagállamok tisztviselői megismerik a határozatot, és tudják, hogy az miként kapcsolódik a munkájukhoz,

                  —

                  reflektorfénybe kerül az Uniónak a határozat – és általánosságban az aknamegsemmisítés – melletti elkötelezettsége, és az információ eljut mind az egyezmény részes államaihoz és a humánbiztonság iránt érdeklődő globális közönséghez is,

                  —

                  nő az egyezmény és a maputói cselekvési terv céljainak ismerete.


title: Council Decision of 20 July 1992 concerning the conclusion of the International Natural Rubber Agreement, 1987

text:
Fontos jogi nyilatkozat

|

31992D0396

Hivatalos Lap L 219 , 04/08/1992 o. 0056 - 0056 finn különkiadás fejezet 11 kötet 19 o. 0246  svéd különkiadás fejezet 11 kötet 19 o. 0246

		A Tanács határozata(1992. július 20.)a természetes gumiról szóló, 1987. évi nemzetközi megállapodás megkötéséről(92/396/EGK)AZ EURÓPAI KÖZÖSSÉGEK TANÁCSA,tekintettel az Európai Gazdasági Közösséget létrehozó szerződésre, és különösen annak 113. és 116. cikkére,tekintettel a Bizottság javaslatára,mivel az Integrált Áruprogram – 93 (IV) határozat – keretében tárgyalt, az Egyesült Nemzetek negyedik Kereskedelmi és Fejlesztési Konferenciáján elfogadott, a természetes gumiról szóló, 1987. évi nemzetközi megállapodás 1988. december 29-én ideiglenesen hatályba lépett;mivel a Közösség és legtöbb tagállama 1988. december 22-én bejelentette a megállapodás általuk történő ideiglenes alkalmazását;mivel a természetes gumiról szóló nemzetközi megállapodás célja többek között a természetes gumi árának a hosszú távú piaci trendek eltorzítása nélküli stabilizálásához történő hozzájárulás, valamint a termékhez kapcsolódó kereslet és kínálat kiegyensúlyozott növekedésének biztosítása;mivel az ideiglenes alkalmazással élő tagok számára lehetővé kívánja tenni a megállapodás ratifikációját, elfogadását, illetve jóváhagyását, a Nemzetközi Természetes-gumi Tanács az okiratok letétbe helyezésére rendelkezésre álló határidőt 1992. december 31-éig meghosszabbította;mivel minden tagállam jelezte a megállapodás alkalmazására irányuló szándékát;mivel a megállapodást jóvá kell hagyni;mivel a Közösségnek és tagállamainak a megállapodás elfogadásáról egyidejűleg tájékoztatniuk kell az Egyesült Nemzetek Szervezetének Főtitkárságát,A KÖVETKEZŐKÉPPEN HATÁROZOTT:1. cikkA természetes gumiról szóló 1987. évi nemzetközi megállapodást az Európai Gazdasági Közösség részéről a Tanács jóváhagyja.Az Európai Gazdasági Közösségnek és tagállamainak legkésőbb 1992. december 31-éig az Egyesült Nemzetek Szervezetének Főtitkárságán egyidejűleg letétbe kell helyezniük a megállapodást megerősítő, elfogadó, illetve jóváhagyó okiratot.A megállapodás szövegét csatolták a 88/107/EGK határozathoz [1].2. cikkA Tanács elnöke felhatalmazást kap, hogy kijelölje a jóváhagyó okirat letétbe helyezésére a Közösség részéről felhatalmazott személyt.Kelt Brüsszelben, 1992. július 20-án.a Tanács részérőlaz elnökD. Hurd[1] HL L 58., 1988.3.3., 18. o.--------------------------------------------------